༄༅།།ྋསྐྱབས་མགོན་ཀིརྟི་སྐུ་ཕྲེང་བཞི་པ་ཐོགས་མེད་བློ་བཟང་འཇམ་དབྱངས་མཆོག་ནི།རབ་བྱུང་བཅུ་གཅིག་པའི་མེ་སྤྲེལ།ཕྱི་ལོ་༡༦༥༦ལོར་ཚ་ཁོའི་མ་དགོན་དང་ཧ་ཅང་ཐག་མི་རིང་བའི་པཱ་ལ་ཞེས་པར་ཡབ་འབུམ་ཐར་དང༌།ཡུམ་མེ་འགྱུ་ཟེར་བ་གཉིས་ཀྱི་སྲས་སུ་འཁྲུངས།ཟླ་བ་གཉིས་ལོན་པ་ན་ང་ནི་བསྟན་པ་རབ་རྒྱས་ཀྱི་སྐྱེ་བ་ཡིན།ཞེས་དང༌།བསྟན་པ་དར་རྒྱས་ངའི་དབོན་པོ་ཡིན་ཞེས་པ་སོགས་སྔོན་གནས་རྗེས་དྲན་གྱི་གསུངས་མང་པོས་ཀུན་ཡ་མཚན་པར་བྱས།སྐུ་གོང་མའི་རྡོར་དྲིལ་དང་ཕྱག་ཕྲེང་སོགས་ངོས་འཛིན་གནང་བས།དབོན་པོ་དར་རྒྱས་པས་དབུས་གཙང་དུ་ཐུགས་དམ་བརྟག་པར་བཏང་བ་ལ་ྋརྒྱལ་དབང་ལྔ་པ་ཆེན་པོ་དང༌།པཎ་ཆེན་བློ་བཟང་ཡེ་ཤེས།གནས་ཆུང་ཆོས་སྐྱོང་སོགས་བླ་ལྷ་རྣམས་དགོངས་པ་གཅིག་མཐུན་གྱིས་གྲུབ་དབང་བསྟན་པ་རབ་རྒྱས་ཀྱི་ཡང་སྤྲུལ་འཁྲུལ་མེད་ཡིན་པའི་བཀའ་ལུང་བསྩལ།